Λευκωσία, 16 Μαΐου 2016

**ΗΜΕΡΙΔΑ ΓΝΩΡΙΜΙΑΣ ΜΕ ΤΟΝ**

**ΚΥΠΡΙΑΚΟ ΣΥΝΔΕΣΜΟ ΕΓΚΛΗΜΑΤΟΛΟΓΙΑΣ**

Ο Κυπριακός Σύνδεσμος Εγκληματολογίας (ΚΥ.Σ.Ε.) ενημερώνει το κοινό ότι το Σάββατο 21 Μαΐου 2016, ώρα 09:30π.μ., στην αίθουσα Α019 στο Πανεπιστήμιο Κύπρο, οδός Καλλιπόλεως, πλησίον του ξενοδοχείου Hilton, διοργανώνει Ημερίδα Γνωριμίας.

Το πρόγραμμα της Ημερίδας περιλαμβάνει σύντομες διαλέξεις που αφορούν ενδιαφέροντα θέματα της σύγχρονης Εγκληματολογίας, συζήτηση για την κατοχύρωση του επαγγέλματος του εγκληματολόγου, ενημέρωση για τη λειτουργία και τους σκοπούς ίδρυσης του Συνδέσμου, τη διαδικασία και εξέταση των αιτήσεων εγγραφής νέων μελών, καθώς και τη γνωριμία με το Διοικητικό Συμβούλιο το οποίο θα παραθέσει σύντομες διαλέξεις. Τα θέματα των διαλέξεων εστιάζονται στην παράνομη διακίνηση στον 21ο αιώνα, τις σύγχρονες μορφές αστυνόμευσης, τη γυναικοκτονία στην Κύπρο, την εμπορία προσώπων στην Κύπρο διαχρονικά και, επίσης, τη βασιμότητα του αυτόπτη μάρτυρα.

Στην Ημερίδα, οι ενδιαφερόμενοι θα έχουν την ευκαιρία να υποβάλουν αίτηση να εγγραφούν ως μέλη. Σημειώνεται ότι τα ενδιαφέροντα του Συνδέσμου καλύπτουν ένα ευρύ φάσμα θεματολογίας. Τακτικά μέλη μπορούν να γίνουν άτομα που κατέχουν αναγνωρισμένο πανεπιστημιακό τίτλο στην Εγκληματολογία, Ποινική Δικαιοσύνη, Δικανική/Δικαστική Ψυχολογία, Ποινικό Δίκαιο, Αστυνομικές Σπουδές και σε άλλα συναφή γνωστικά αντικείμενα. Επίσης, τακτικά μέλη μπορούν να γίνουν και άτομα που εργάζονται ή εργάζονταν στον ιδιωτικό ή δημόσιο τομέα, στην τριτοβάθμια εκπαίδευση ή ως ερευνητές σε τομείς συναφείς με την Εγκληματολογία (για παράδειγμα Πανεπιστήμια, Νομική Υπηρεσία, Αστυνομία, Φυλακές, Κοινωνικοί Λειτουργοί, Αντιναρκωτικό Συμβούλιο, Ποινικό Δίκαιο κ.α.).

Η είσοδος είναι ελεύθερη και ευπρόσδεκτοι είναι όλοι.

Για περισσότερες πληροφορίες, οι ενδιαφερόμενοι μπορούν να επικοινωνούν με τη Γραμματεία του Συνδέσμου μέσω ηλεκτρονικού ταχυδρομείου στο contact@criminologycyprus.org ή τηλεφωνικώς στο 97-781544 ή μέσω της σελίδας μας στο facebook /criminologycyprus.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**